Gekaapte pa waarsku anderLeon van Rensburg Leon van Rensburg (52), wat verlede week vir ure vermis was ná hy gekaap is, het ŉ waarskuwing aan ander motoriste gerig om te alle tye paraat te wees. Maroela Media het vroeër berig Van Rensburg, ‘n IT-spesialis van New Germany in Durban, is verlede Dinsdag omstreeks 09:00 laas gesien toe hy sy werkplek in Hillcrest verlaat het. Hy het kort nadat hy gekaap is vir sy tienerdogter ŉ SMS gestuur wat gelui het: “Help, gekaap”. Lees meer hier. Van Rensburg se wit Toyota Tazz is later verlate in Kokstad, sowat 200km verder, gevind. Kolonel Jay Naicker, ŉ polisiewoordvoerder, het Donderdagaand bevestig dat Van Rensburg veilig is. “Kyk uit vir die modus operandi van kapings. Dit is hoe ek gekaap is. As jy ŉ stopstraat nader en daar is ŉ bakkie of voertuig alreeds daar, wees uiters versigtig wie om jou voertuig is,” het Van Rensburg Saterdag op sy Facebook-blad geskryf. Hy sê sy venster was oop toe hy skielik ŉ geweer teen sy kop gevoel het. “Hulle wag tot jy agter hul voertuig gestop het en dan nader ŉ medepligtige jou van die kant af. So wees asseblief ekstra versigtig,” het hy geskryf. Naicker het Woensdag aan Maroela Media bevestig Van Rensburg het ŉ verklaring afgelê waarin hy beweer dat hy gekaap en na die Underberg-omgewing geneem is. “Inligting rakende die kaping word steeds ondersoek en kan in die stadium nie bekend gemaak word nie. Die Pinetown-polisie ondersoek ŉ saak van kaping en ontvoering. Niemand is nog in verband met die voorval in hegtenis geneem nie,” het Naicker gesê.